Tässä voisi olla Tampereen keskustan helmi – Miksi paraatipaikalla on hiekkakenttä, parkkialue ja tyhjää nurmea? "Suurin epäkohta kosken varrella"

Oletko ihmetellyt, miksi kauniilla paikalla Tampereen keskustassa on vain nurmikkoa, parkkipaikka ja hiekkakenttä? Siellä juhlitaan festivaaleja muutamana päivänä kesässä. Aurinkoisella ilmalla ihmiset istuskelevat nurmikolla. Silti suuren osan vuodesta veden ympäröimä alue on tyhjillään. Viime keväänä viereen avattiin uusi kauppakeskus, jossa käy 600 000 ihmistä kuukaudessa. Toiselle puolelle suvantoa nousi näyttävä saunaravintola. Alueen vetovoima on suurempi kuin milloinkaan, mutta näkymä stadionin ympärillä herättää hämmennystä. Miksi Ratinan alue tuntuu jääneen kehittämättä? Kuin Turun jokiranta? Ratina voi tarkoittaa tamperelaiselle montaa asiaa. Nyt keskitymme alueeseen, joka ympäröi Ratinan stadionia lännessä ja etelässä sekä rajautuu suvantoon. Virallisesti alueen nimi on Ratinannokanpuisto, mutta tässä jutussa pohdinnan kohteena on myös stadionin pohjoispuolella oleva parkkipaikka ja sen viereinen ranta. Alue voisi parhaimmillaan olla kuin Turun Aurajoen jokiranta, joka tunnetaan kaupungin ravintoloiden ja kesätapahtumien keskipisteenä. Ratinan alueella on samat elementit: keskeinen sijainti veden äärellä lähellä palveluja. Vaikka Ratinassa on muutama ravintolalaiva stadionin parkkipaikan edessä, Aurajoen tunnelmaan sitä tuskin kukaan nykyisellään vertaisi. Alueella on kuitenkin edellytyksiä kehittyä vetovoimaisempaan suuntaan. Myös kaupunki tunnistaa tämän. –Se on upea paikka, jossa liikkuu yhä enemmän ihmisiä ja jolla on paljon potentiaalia, sanoo Tampereen keskustan kehittämishankkeen johtaja Tero Tenhunen . Stadionin kohtalo avainasemassa Tampereen Viiden tähden keskustan kehittämisohjelmassa Ratinan suvanto on määritelty yhdeksi rakentamisen ja arkkitehtuurin kärkihankkeista. Se on luokiteltu matkailun, vapaa-ajan ja tapahtumien keskittymäksi. Tenhusen mukaan alueelle ei tehdä mitään konkreettista tänä vuonna eikä ensi vuonna. –Keskustassa on meneillään samanaikaisesti todella monta merkittävää hanketta, ja meillä on rajalliset mahdollisuudet käynnistää seuraavia juuri nyt. Ensin kaupungin pitäisi linjata, mitä alueelta halutaan: täydentyykö se liikuntapaikkana ja miten sitä voisi tukea tapahtuma-alueena? Sen jälkeen voidaan Tenhusen mukaan järjestää esimerkiksi kilpailu alueen kehittämisen konseptista ja suunnitelmasta. Merkittävin alueen tulevaisuuteen vaikuttava seikka on Ratinan stadionin modernisointi. Visiona kaupungilla on 30 000 katsojan katettu stadion. Tästä ajatuksesta pitäisi myös Tenhusen mukaan lähteä liikkeelle. –Tärkeä kysymys on, miten saamme hyödynnettyä stadionin kaupungin keskustassa. Siitä pitäisi tehdä ympärivuotinen tapahtumapaikka, joka tukisi keskustan elinvoimaa. Siksi stadionin kattaminen olisi erityisen tärkeää. Alueella tulisi tutkia muutakin vetovoimaa ja työpaikkoja synnyttävää toimintaa, kuten liiketiloja, toimistoja sekä asuntoja. Trendi maailmalla Mitä alueelle sitten kannattaisi tehdä? Yhden ajatuksen esittää Studio A/H:ssa työskentelevä maisema-arkkitehti Inka Norros. Hän on tehnyt diplomityön Ratinan suvannon alueen kehittämisestä vuonna 2016. Sen tilasi Tampereen kaupunki. Norroksen mielestä suurin kehityspotentiaali on Ratinan stadionin rannalla. –Katualueen ja parkkipaikan poistaminen sekä rantamuurin siirtäminen loisi hienoja mahdollisuuksia, kun leveä ranta-alue vapautettaisiin virkistyskäyttöön, hän kirjoittaa työssään. Norroksen mukaan stadionin ranta on suurin epäkohta koko koskenvarren ympäristössä – "ellei jopa koko Tampereen virkistysalueiden verkostossa". Työssä esitellään myös Tampereen kaupungin tekemä asukaskysely, josta voi vetää saman johtopäätöksen. Kaupunkikeskustojen laajentuminen vesien äärellä on Norroksen mukaan trendi länsimaisissa suurkaupungeissa. Hän nostaa esimerkeiksi Oslon vuononvarren avaamisen, Kööpenhaminan kanaalin varren ja Lyonin jokitörmän. Näin aluetta voisi kehittää Diplomityössään Norros esittää monta konkreettista ehdotusta alueelle. Ensinnäkin parkkipaikka stadionin edessä pitäisi poistaa. Se toisi mahdollisuuden rantakaistan käyttöön virkistysalueena. Suunnitelmassa Ratinan stadionin rannasta tulisi sisääntuloväylä kauppakeskukseen. Rantaviiva tuotaisiin paljon nykyistä lähemmäs. Rantaan rakennettaisiin oleskeluportaita ja -laitureita, pop-up-kontti, ravintolalaivoja, istutuksia rantareitille, monitoimipelikenttä, keinuja, riippumattoja, pingispöytiä ja trampoliineja. Myös Ratinanniemen laskeutuva rinteeseen rakennettaisiin paikkoja oleskeluun. Puistoon tulisi kiipeilyrinne, koirapuiston kupeeseen porrastettu amfiteatteri ja jyrkänteelle aktiivinen leikkialue. Ranta-alueelle Norros on suunnitellut piknik-paikkoja ja yhteistoimintaan käytettyjä grillauspaikkoja. Kenttäalue säilyisi paikallaan konsertteja varten. Tampereen keskustan kehittämishankkeen Tero Tenhusen mukaan diplomityön suunnitelmia ei viedä käytäntöön lähivuosina ainakaan sellaisinaan. –Tämän kaltaisista töistä haemme ennemminkin ideoita ja ajatuksia tulevaisuutta ja tavoitteiden asettamista varten. Kehitystä tehty jo Vaikka Ratinan suvannon alueen kehitystarve tunnistetaan, keskustan kehittämisohjelman mukaisia uudistuksia on myös tehty viime vuosina. Suunnittelupäällikkö Mirjam Larinkari Tampereen kaupunkiympäristön suunnittelusta muistuttaa, että Ratinannokanpuisto on kunnostettu vuosina 2016–2017. Tuolloin rakennettiin nykyisenmuotoinen kenttä isojen yleisötapahtumien käyttöön. Lisäksi tehtiin kuntoilupaikka Ratinan sillan alle. –Ratinannokanpuistossa on toiminnassa koirapuisto, joka on keskustan alueella ainoa laatuaan ja siksi tärkeä viheralueiden palvelu koiranomistajille, Larinkari sanoo. Larinkarin mielestä väljälle puistoalueelle on käyttöä keskustassa, vaikka sijainti onkin keskeinen. –Ratinannokka on toiminut esimerkiksi suurten urheilutapahtumien aikaan urheilijoiden lämmittelytilana ja aluetta on muutenkin mahdollista hyödyntää osana stadionin tapahtumia.